बहराइच/श्रावस्ती। पहाड़ों पर हो रही बर्फबारी से तराई का पारा जमाव बिंदु की ओर लुढ़कता जा रहा है। सोमवार को बहराइच में अधिकतम तापमान 2 डिग्री सेल्सियस रेकार्ड किया गया जबकि श्रावस्ती का तापमान 1.5 डिग्री पर पहुंच गया है। कड़ाके की ठंड के बीच ही चल रही पछुवा हवाओं ने भी जीना मुहाल कर दिया है। दोपहर में आधे घंटे के लिए सूरज निकला, लेकिन राहत तनिक भी नहीं मिली। कोहरे और धुंध से भी जनजीवन अस्त-व्यस्त रहा। तराई में मौसम का मिजाज दिनोंदिन बिगड़ रहा है। हालात यह हैं कि तराई में जम्मू-काश्मीर और हिमांचल जैसा मौसम बन गया है। सोमवार सुबह लोगों ने बिस्तर छोड़ा तो कोहरे और धुंध का सामना हुआ। दोपहर में एक बजे के आसपास आधे घंटे के लिए सूरज चमका, लेकिन बर्फीली पछुवा हवाओं के कारण तनिक भी राहत नहीं मिली। लोग शॉल, मफलर और स्वेटर में लिपटे दिखे। सबसे अधिक दिक्कत घर से निकले रोजमर्रा के कामकाज करने वाले लोगों को हुई। फसल अनुसंधान केंद्र के मौसम विभाग के तकनीकी विशेषज्ञ डॉ. आरके श्रीवास्तव ने बताया कि बर्फीली पछुवा हवाओं के चलते बहराइच का अधिकतम तापमान 11 डिग्री सेल्सियस व न्यूनतम तापमान 2 डिग्री सेल्सियस पहुंच गया है। वहीं श्रावस्ती का अधिकतम 10 डिग्री सेल्सियस व न्यूनतम तापमान 1.5 डिग्री सेल्सियस रिकाॅर्ड हुआ है। उन्होंने कहा कि अधिकतम आदर्ता 95 प्रतिशत और न्यूनतम 80 प्रतिशत दर्ज हुई है।